CELEX: C2006/326/99
Language: fi
Date: 2006-12-30 00:00:00
Title: Asia C-481/06: Kanne 24.11.2006 — Euroopan yhteisöjen komissio v. Helleenien tasavalta

30.12.2006   
            
            
               FI
            
            
               Euroopan unionin virallinen lehti
            
            
               C 326/48
            
         Kanne 24.11.2006 — Euroopan yhteisöjen komissio v. Helleenien tasavalta
   (Asia C-481/06)
   (2006/C 326/99)
   Oikeudenkäyntikieli: kreikka
   Asianosaiset
   
      Kantaja: Euroopan yhteisöjen komissio (asiamiehet: M. Patakia ja X. Lewis)
   
      Vastaaja: Helleenien tasavalta
   Vaatimukset
   
               —
            
            
               Yhteisöjen tuomioistuimen on todettava, että Helleenien tasavalta ei ole noudattanut julkisia tavaranhankintoja koskevien sopimustentekomenettelyjen yhteensovittamisesta annetun direktiivin 93/36/ETY (1) 6 artiklan 3 kohdan mukaisia velvoitteitaan eikä velvoitettaan varmistaa sekä käytännössä että oikeudellisesti kilpailu, sellaisena kuin sitä tarkoitetaan Euroopan yhteisöjen tuomioistuimen oikeuskäytännössä, koska Helleenien tasavalta on pitänyt voimassa lain 2955/2001 7 §:n 2 momentin ja sitä täytäntöönpanevat ministereiden yhteiset päätökset(12.4.2005 annetut asetukset 6a/oik. 38611 ja 6a/oik. 38609)
            
         
               —
            
            
               Helleenien tasavalta on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Komissiolle tehtiin kantelu Kreikan lainsäädännöstä, jossa luokitellaan eri ryhmiin kaikki lääkinnälliseen käyttöön tarkoitettu materiaali ja määrätään jokaisen ryhmän osalta tietty ylin hinta. Kyseessä oleva lainsäädäntö yhdessä sitä täytäntöönpanevien ministereiden yhteisten päätösten kanssa muodostaa sääntelykehyksen, jonka nojalla julkisia hankintoja koskevat sopimukset voidaan tehdä suoraan kaikkien edellä mainittujen tuotteiden ryhmien osalta, joiden ilmoitetaan olevan sellaisia, ettei niitä voida pitää vertailukelpoisina.
   Euroopan yhteisöjen tuomioistuimen oikeuskäytännön valossa komissio katsoo, että kyseessä oleva sääntelykehys on ristiriidassa julkisia tavarahankintoja koskevien sopimustentekomenettelyjen yhteensovittamisesta annetun direktiivin 93/36/ETY 6 artiklan 3 kohdan sekä käytännössä että oikeudellisesti toimivan kilpailun varmistamisvelvollisuuden kanssa. Siltä osin kuin edellä mainittu säännös on luonteeltaan poikkeussäännös, sitä on tulkittava suppeasti, eikä ole mahdollista katsoa, että siinä sallittaisiin sopimusten tekeminen suoraan kaikkien tuoteryhmien osalta. Niinpä hankintaviranomaisen on varmistettava kilpailu käytännössä ja avoimuus julkisten hankintojen alalla, mikä ei ole mahdollista, jos sopimukset tehdään suoraan paitsi jos kyse on kyseisen direktiivin 6 artiklan 3 kohdassa säädetyistä poikkeustapauksista.
   Kreikan viranomaiset eivät kiistä komission väitteitä eivätkä edellä mainitun yhteisön oikeuden rikkomista, ja ne ilmoittavat aikomuksestaan muuttaa kyseessä olevaa lainsäännöstä. Mistään tällaisesta muutoksesta ei kuitenkaan ole kanteen nostamispäivään mennessä ilmoitettu.
   Komissio katsoo näin ollen, että Helleenien tasavalta ei ole noudattanut direktiivin 93/36/ETY 6 artiklan 3 kohdan mukaisia velvoitteitaan eikä velvoitettaan varmistaa kilpailu käytännössä ja oikeudellisesti.
   
      (1)  EYVL L 199, 9.8.1993, s. 1.